Երեք դյուցազուն․ Քայլ ձիով

«Երեք դյուցազուն․ Քայլ ձիով», «Մելնիցա» ընկերության տասներորդ լիամետրաժ անիմացիոն ֆիլմը և Իլյա Մուրոմեցի, Դոբրինյա Նիկիտիչի և Ալյոշա Պոպովիչի արկածների մասին անիմացիոն շարքի վեցերորդ մասը։ 2014 թվականի մարտին դուրս է եկել առաջին թիզերը, իսկ պրեմիերան կայացել է 2015 թվականի հունվարի 1-ին։ Նույն թվականի դեկտեմբերի 29-ին մուլտֆիլմը առաջին անգամ ցուցադրվել է «ՌԵՆ ՏՎ» հեռուստաընկերության եթերում։

Սյուժե 
Պալատական ձի Յուլին գաղտնալսում է բոյարների զրույցը և իմանում իշխանի դեմ դավադրության մասին։ Վերջինիս ոչ ոք չէր կարող պաշտպանել․ դյուցազունները բռնել են Պոտանյա ծովահենին, Գորինիչ օձը արձակուրդի մեջ է Տիբեթում, իսկ զորքը այդտեղ չէ։ Իշխանը և Յուլին փախչում են պալատից և պատրաստվում փոստային աղավնու հետ նամակ ուղարկել դյուցազուններին։ Բայց դրա համար գումար է պետք, որը ոչ մեկը չունի։ Այդժամ Յուլին ուղտ Վասյային տանում է խոսող կաղնու մոտ, որպեսզի նա գումար վաստակի։

Ուղտ Վասյան ուզում է սուպեր-խաղ խաղալ, բայց Յուլին, դառը փորձով խրատված լինելով, գիտի, որ դա խաբեություն է, և վազում է Վասյային սպանդագործներից փրկելու։ Կաղնին բռնում է Յուլիին և, իմանալով, թե ինչ է կատարվում Կիևում, ուղևորվում է պալատ։ Այնտեղ Իշխանը ծառին է պարտվում ամբողջ պետությունը։ Կիևից վտարվելով՝ նա Յուլիի հետ գիշերում է անտառում գտած մի խրճիթում։ Առավոտյան նրանք տեսնում են թռչող ձիերի՝ պեգասների հովվին, և դիմավորում են դյուցազուններին, որոնք բռնել էին Պոտանյային։ Իշխանը և Յուլին դյուցազուններին պատմում են եղելությունը։ Նրանք հրաժարվում են վերադարձնել իշխանությունը, որովհետև ի սկզբանե մտածում են, որ Իշխանն ու կաղնին արդար են խաղացել։ Դյուցազունները որոշում են տանուլ տվածը հետ բերել, բայց նենգ կաղնին հաղթում է նրանց ամբողջ կարողությունը։

Մինչ դյուցազունները կանանց հետ ապրում էին Իլյայի մոր մոտ, Իշխանը մտածում է նոր Կիև կառուցելու մասին։ Կառուցման ժամանակ դյուցազունները Տիհոնի օգնությամբ հասկանում են, որ Իշխանին խաբել են, քանի որ կաղնին ցույց չէր տվել, թե որ արկղիկում է գտնվում կաղինը։ Ալյոշան նաև ենթադրում է, որ բոլոր արկղիկները դատարկ են եղել։ Նրանք ուղևորվում են պալատ։

Այդ ժամանակ բոյարները գնում են Կիև, բայց Կաղնու թիկնապահները նրանց ներս չեն թողնում։ Բոյարները փախչում են և հանդիպում դյուցազուններին։ Պարզվում է, որ ոչ մի դավադրություն էլ չի եղել․ իրականում բոյարները Իշխանի ծննդյան օրվա կապակցությամբ նվեր են պատրաստել։ Տիհոնը ռազմական խորամանկության է դիմում։ Նա Կաղնու հետ մոլեխաղեր է խաղում՝ խաղասեղանին դնելով Իշխանի նվերը՝ ձիուն հեծած Իշխանի ոսկյա հսկայական արձանը։ Հետո դյուցազունները անսպասելիորեն դուրս են գալիս ձիու միջից (Տրոյական ձիու ակնարկ) և հաղթում են Կաղնու թիկնապահներին, իսկ հետո՝ նաև հենց Կաղնուն։ Նրանք փախչում են Կիևից։

Ֆիլմն ավարտվում է ժողովրդի՝ Իշխանին ուղղված շնորհավորանքով և նրա սիրելի «Անտոշկա» երգով։

Հնչյունավորում

Մրցանակներ 
 2015 - Իկար մրցանակ՝ Վարձույթում լավագույն ֆիլմ անվանակարգում
 2016 - «Ոսկե արծիվ» մրցանակ լավագույն անիմացիոն ֆիլմի համար

Ծանոթագրություններ

Արտաքին հղումներ 
 Մուլտֆիլմի պաշտոնական կայք
 «Երեք դյուցազուն․ Քայլ ձիով» ֆիլմը «Мельница» ընկերության կայքում
 «Երեք դյուցազուն․ Քայլ ձիով» ֆիլմը «СТВ» կինոընկերության կայքում

Ռուսական մուլտֆիլմեր
2014 մուլտֆիլմեր
Լիամետրաժ անիմացիոն ֆիլմեր
Մուլտֆիլմեր ձիերի մասին